|  |
| --- |
| 22. maj 2015J.nr. 15-0339054**Skatteministeriet**Nicolai Eigtveds Gade 28DK 1402 – København KTelefon +45 33 92 33 92Mail skm@skm.dkwww.skm.dk  |

|  |
| --- |
|  Til Høringsparterne   |
| **Høring over udkast til bekendtgørelse om identifikation og indberetning af finansielle konti med tilknytning til udlandet** |

Hermed sendes et udkast til bekendtgørelse om identifikation og indberetning af finansielle konti med tilknytning til udlandet i høring.

Høringssvar bedes sendt til juraogsamfundsoekonomi@skm.dk og abl@skm.dk senest fredag den 19. juni 2015.

Den 29. oktober 2014 underskrev Danmark sammen med 50 andre jurisdiktioner en aftale, der gennemfører OECD´s globale standard for indberetning og udveksling og kontooplysninger (Common Reporting Standard (CRS)). Den 9. december 2014 blev Rådets direktiv 2014/107/EU for så vidt angår obligatorisk automatisk udveksling af oplysninger på beskatningsområdet vedtaget. Dette direktiv gennemfører CRS i EU-retten.

Aftalen og ændringsdirektivet indebærer, at danske finansielle institutter skal gennemføre nogle nærmere beskrevne procedurer til identifikation af finansielle konti med tilknytning til andre EU-lande og lande, som også har tilsluttet sig aftalen, og indberette om de pågældende konti årligt til SKAT. SKAT skal uopfordret videregive de indberettede oplysninger samlet til skattemyndighederne i det land, hvor kontohaveren eller en eventuel kontrollerende person er hjemmehørende.

Udkastet til bekendtgørelse har til formål at implementere aftalen og ændringsdirektivet gennem at fastsætte de nærmere regler om identifikation og indberetning af finansielle konti, som er nødvendige for at gennemføre aftalen. Udkastet er i sin udformning baseret på bilag I til ændringsdirektivet, idet der er taget stilling til de valgmuligheder, der er indeholdt heri.

Det bemærkes, at udkastet til bekendtgørelse er udformet således, at allerede eksisterende konti i 2016 og 2017 ikke blot skal undersøges for tilknytning til andre EU-lande og de lande, som også har tilsluttet sig aftalen, men også andre lande. Dette er en valgmulighed, som findes i den standard, bekendtgørelsen implementerer. Valget sikrer, at de finansielle institutter ikke behøver at gennemgå alle konti, hver gang listen over lande, som har tilsluttet sig aftalen, udvides, da gennemgangen er foretaget én gang for alle.

Eventuelle spørgsmål kan rettes til undertegnede på telefon: 72 37 03 63 eller mail: abl.@skm.dk.

Med venlig hilsen

Andreas Bo Larsen